CELEX: 52015PC0375
Language: lt
Date: 2015-07-31
Title: Pasiūlymas TARYBOS SPRENDIMAS kuriuo nustatoma Europos Sąjungos pozicija dėl Jungtinio komiteto, įsteigto pagal Europos Sąjungos ir Armėnijos Respublikos susitarimą dėl vizų režimo supaprastinimo, sprendimo dėl Jungtinio komiteto darbo tvarkos taisyklių nustatymo

EUROPOS KOMISIJA
            Briuselis, 2015 07 31
            COM(2015) 375 final
            2015/0164(NLE)
            Pasiūlymas
            TARYBOS SPRENDIMAS
            kuriuo nustatoma Europos Sąjungos pozicija dėl Jungtinio komiteto, įsteigto pagal Europos Sąjungos ir Armėnijos Respublikos susitarimą dėl vizų režimo supaprastinimo, sprendimo dėl Jungtinio komiteto darbo tvarkos taisyklių nustatymo
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               Europos Sąjungos ir Armėnijos susitarimas dėl vizų režimo supaprastinimo įsigaliojo 2014 m. sausio 1 d. Abipusiškumo pagrindu Susitarimu nustatytos teisiškai privalomos teisės ir prievolės, kuriomis siekiama supaprastinti vizų išdavimo tvarką Armėnijos piliečiams. Susitarimo 12 straipsniu įsteigtas jungtinis komitetas, kuriam pavesta stebėti, kaip įgyvendinamas Susitarimas. Pagal minėto straipsnio 4 pastraipą Komitetas nustato savo darbo tvarkos taisykles.
            
            
               Darbo tvarkos taisyklėse išdėstyti praktiniai organizaciniai aspektai, susiję su Komiteto posėdžiais ir jo darbu.
            
            
               2.KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               Dėl darbo tvarkos taisyklių, pridėtų prie šio Tarybos sprendimo pasiūlymo, su Armėnijos atstovais susitarta per pirmąjį Komiteto posėdį. 2014 m. lapkričio 10 d. Komisija dėl ES ir Armėnijos vizų režimo supaprastinimo jungtinio komiteto darbo tvarkos taisyklių projekto oficialiai pasikonsultavo su Vizų darbo grupe, kuri pastabų nepateikė. Darbo tvarkos taisyklių tekstas parengtas remiantis panašiais Komisijos anksčiau priimtais dokumentais, kurie susiję su galiojančiais ES vizų režimo supaprastinimo susitarimais (pirmiausia su Rusija, Ukraina, Moldova ir Gruzija).
            
            
            
               3. FINANSINIS POVEIKIS IR POVEIKIS BIUDŽETUI
            
            
               Šis pasiūlymas neturi poveikio ES biudžetui.
            
            
               2015/0164 (NLE)
            
            
               Pasiūlymas
            
            
               TARYBOS SPRENDIMAS
            
            
               kuriuo nustatoma Europos Sąjungos pozicija dėl Jungtinio komiteto, įsteigto pagal Europos Sąjungos ir Armėnijos Respublikos susitarimą dėl vizų režimo supaprastinimo, sprendimo dėl Jungtinio komiteto darbo tvarkos taisyklių nustatymo
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalies a punktą kartu su 218 straipsnio 9 dalimi,
            
            
               atsižvelgdama į 2013 m. spalio 22 d. Tarybos sprendimą (2013/628/ES) dėl Europos Sąjungos ir Armėnijos Respublikos susitarimo dėl vizų režimo supaprastinimo sudarymo
                  1
               ,
            
            
               atsižvelgdami į Europos Komisijos pasiūlymą,
            
            
               kadangi:
            
            
               (1)2014 m. sausio 1 d. įsigaliojo Europos Sąjungos ir Armėnijos Respublikos susitarimas dėl vizų režimo supaprastinimo
                  2
                (toliau – Susitarimas);
            
         
         
            
               (2)Susitarimo 12 straipsniu įsteigiamas Jungtinis komitetas (toliau – Komitetas);
            
            
               (3)Susitarimo 12 straipsnio 4 dalyje nustatyta, kad Komitetas nustato savo darbo tvarkos taisykles; 
            
            
               (4)todėl tikslinga nustatyti Sąjungos poziciją dėl darbo tvarkos taisyklių, kurias turi priimti Komitetas,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               1. Europos Sąjungos pozicija Europos Sąjungos ir Armėnijos susitarimo dėl vizų režimo supaprastinimo 12 straipsniu įsteigtame Komitete dėl darbo tvarkos taisyklių priėmimo yra prie šio sprendimo pridedamas Jungtinio komiteto sprendimo projektas.
            
            
               2. Dėl neesminių sprendimo projekto techninių pataisymų Sąjungos atstovai Jungtiniame komitete gali sutarti be tolesnio Tarybos sprendimo.
            
            
               2 straipsnis
            
            
               Šis sprendimas įsigalioja jo paskelbimo Europos Sąjungos oficialiajame leidinyje dieną.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  OL L 289, 2013 10 31, p. 1.
               
               
                  
                     (2)
                  OL L 289, 2013 10 31, p. 2.
               
            
      
    ---documentbreak--- 
      
         
               EUROPOS KOMISIJA
            Briuselis, 2015 07 31
            COM(2015) 375 final
            PRIEDAS
            prie pasiūlymo dėl
            TARYBOS SPRENDIMO
            kuriuo nustatoma Europos Sąjungos pozicija dėl Jungtinio komiteto, įsteigto pagal Europos Sąjungos ir Armėnijos Respublikos susitarimą dėl vizų režimo supaprastinimo, sprendimo dėl Jungtinio komiteto darbo tvarkos taisyklių nustatymo
            
               
         
         
            
               PRIEDAS
            
            
               JUNGTINIO VIZŲ REŽIMO SUPAPRASTINIMO KOMITETO,
               ĮSTEIGTO
               EUROPOS SĄJUNGOS IR ARMĖNIJOS RESPUBLIKOS SUSITARIMU DĖL VIZŲ REŽIMO SUPAPRASTINIMO, SPRENDIMAS NR. .../2015
            
            
               2015 m. ...
            
            
               dėl jo darbo tvarkos taisyklių priėmimo
            
            
               (…/…/…)
            
            
            
               KOMITETAS,
            
            
               atsižvelgdamas į Europos Sąjungos ir Armėnijos Respublikos susitarimą dėl vizų režimo supaprastinimo (toliau – Susitarimas), ypač į jo 12 straipsnio 4 dalį, 
            
            
               kadangi tas Susitarimas įsigaliojo 2014 m. sausio 1 d.,
            
            
               NUSPRENDĖ PRIIMTI ŠIAS DARBO TVARKOS TAISYKLES:
            
            
               1 straipsnis
            
            
               Pirmininkavimas
            
            
               Jungtiniam vizų režimo supaprastinimo komitetui bendrai pirmininkauja Europos Sąjungos atstovas ir Armėnijos Respublikos atstovas.
            
            
               2 straipsnis
            
            
               Jungtinio komiteto uždaviniai
            
            
               1)Pagal Susitarimo 12 straipsnio 2 dalį Jungtinio vizų režimo supaprastinimo komiteto uždaviniai visų pirma šie:
            
            
               a)prižiūrėti, kaip įgyvendinamas Susitarimas;
            
            
               b)siūlyti Susitarimo pakeitimus arba papildymus;
            
            
               c)spręsti ginčus, kylančius dėl Susitarimo nuostatų aiškinimo ar taikymo.
            
         
         
            
               2)Jungtinis vizų režimo supaprastinimo komitetas gali sutarti dėl rekomenduojamų gairių arba geriausios praktikos, kad padėtų įgyvendinti Susitarimą.
            
            
            
               3 straipsnis
            
            
               Posėdžiai
            
            
               1)Jungtinis vizų režimo supaprastinimo komitetas posėdžiauja pagal poreikį vienos iš Šalių prašymu bent kartą per metus.
            
            
               2)Jeigu nesusitariama kitaip, Šalys posėdžius rengia paeiliui. 
            
            
               3)Jungtinio vizų režimo supaprastinimo komiteto posėdžius šaukia abu pirmininkai. 
            
            
               4)Abu pirmininkai nustato posėdžio datą ir, siekdami tinkamai pasirengti, laiku pasikeičia reikalingais dokumentais, jeigu įmanoma, keturiolika dienų iki posėdžio.
            
            
               5)Posėdį rengianti Šalis sprendžia logistinius klausimus.
            
            
               4 straipsnis
            
            
               Delegacijos
            
            
               1)Likus bent septynioms dienoms iki posėdžio Šalys praneša viena kitai apie planuojamą delegacijų sudėtį. 
            
            
               2)Europos Sąjungai atstovauja Europos Komisija, kuriai padeda valstybių narių ekspertai.
            
            
               5 straipsnis
            
            
               Posėdžių darbotvarkė
            
            
               1)Kiekvieno posėdžio preliminarią darbotvarkę parengia abu pirmininkai ne vėliau kaip prieš keturiolika dienų iki posėdžio. Į darbotvarkės projektą įtraukiami klausimai, dėl kurių įtraukimo į darbotvarkę bet kuris iš abiejų pirmininkų gavo prašymą ne vėliau kaip prieš 14 dienų iki posėdžio.
            
            
               2)Bet kuri Šalis, pritarus kitai Šaliai, gali papildyti preliminarią darbotvarkę bet kuriuo metu prieš posėdį. Prašymai į preliminarią darbotvarkę įtraukti papildomų klausimų teikiami raštu ir į juos atsižvelgiama kuo lanksčiau. 
            
            
               3)Kiekvieno posėdžio pradžioje abu pirmininkai patvirtina galutinę darbotvarkę. Preliminarioje darbotvarkėje nenumatyti klausimai, Šalims sutarus, gali būti įtraukiami į galutinę darbotvarkę ir į juos atsižvelgiama kuo lanksčiau.
            
            
               6 straipsnis
            
            
               Posėdžio protokolai
            
         
         
            
               1)Posėdžio pirmininkas, kurio šalis surengė posėdį, kuo skubiau parengia protokolo projektą.
            
            
               2)Atsižvelgiant į kiekvieną darbotvarkės klausimą, protokole paprastai nurodomi:
            
            
               a)Jungtiniam vizų režimo supaprastinimo komitetui pateikti dokumentai;
            
            
               b)pareiškimai, kuriuos Šalis prašė įtraukti, ir
            
            
               c)konkrečiais klausimais priimti sprendimai, pateiktos rekomendacijos ir padarytos išvados.
            
            
               3)Protokole taip pat pateikiamas atitinkamų delegacijų dalyvių sąrašas ir nurodoma, kuriai ministerijai, agentūrai ar institucijai jie atstovauja.
            
            
               4)Protokolą Jungtinis vizų režimo supaprastinimo komitetas patvirtina kitame posėdyje.
            
            
               7 straipsnis
            
            
               Jungtinio vizų režimo supaprastinimo komiteto sprendimai ir rekomendacijos
            
            
               1)Jungtinis vizų režimo supaprastinimo komitetas sprendimus priima abiejų Šalių sutarimu.
            
            
               2)Jungtinio vizų režimo supaprastinimo komiteto sprendimai vadinami „sprendimais“, nurodomas jų eilės numeris ir pateikiamas dalyko aprašas. Taip pat nurodoma sprendimo įsigaliojimo data. Sprendimus pasirašo Jungtinio vizų režimo supaprastinimo komiteto atstovai, kuriems suteikti įgaliojimai veikti Šalių vardu. Sprendimai sudaromi dviem egzemplioriais ir kiekviena versija yra autentiška.
            
            
               3)Jungtinio vizų režimo supaprastinimo komiteto rekomendacijoms 1 ir 2 dalys taikomos mutatis mutandis.
            
            
               8 straipsnis
            
            
               Išlaidos
            
            
               1)Kiekviena Šalis padengia savo dalyvavimo Jungtinio vizų režimo supaprastinimo komiteto posėdžiuose išlaidas: personalo, kelionės, pragyvenimo, pašto ir telekomunikacijų.
            
            
               2)Kitas su posėdžių organizavimu susijusias išlaidas paprastai apmoka juos rengianti Šalis.
            
            
            
               9 straipsnis
            
            
               Administracinės procedūros
            
            
               1)Jeigu nenusprendžiama kitaip, Jungtinio vizų režimo supaprastinimo komiteto posėdžiai nėra vieši.
            
         
         
            
               2)Jungtinio vizų režimo supaprastinimo komiteto protokolai ir kiti dokumentai laikomi konfidencialiais.
            
            
               3)Abiejų pirmininkų sutikimu galima kviesti ir kitus dalyvius, kurie nėra Šalių arba valstybių narių pareigūnai, ir jiems taikomi tie patys konfidencialumo reikalavimai.
            
            
               4)Šalys gali rengti viešus pranešimus arba kitaip informuoti suinteresuotus visuomenės narius apie Jungtinio komiteto posėdžių rezultatus.
            
            
               Europos Sąjungos vardu
                     Armėnijos Respublikos vardu
            
            
               BENDRA DEKLARACIJA, PRIDEDAMA PRIE ES IR ARMĖNIJOS SUSITARIMO DĖL VIZŲ REŽIMO SUPAPRASTINIMO VALDYMO JUNGTINIO KOMITETO DARBO TVARKOS TAISYKLIŲ
            
            
               Siekdamos užtikrinti tęstinį, suderintą ir tinkamą Susitarimo įgyvendinimą, Armėnijos Respublika, Europos Komisija ir valstybės narės tarp oficialių Jungtinio komiteto posėdžių skubiems klausimams spręsti palaiko neoficialius ryšius. Per kitą Jungtinio komiteto posėdį bus parengta ataskaita dėl šių klausimų ir neoficialių ryšių.